text: El Certamen Provincial de Bandes, que celebra la seua 41ena edició, permetrà a les formacions musicals guanyadores, mitjançant el programa València és música, gravar un audiovisual amb l'objectiu de promocionar les societats musicals i el patrimoni cultural valencià, i que tindrà difusió als mitjans de comunicació.
  Aquest certamen va a més any rere any, de fet, per a la present edició es compta amb un pressupost de 117.200 euros per a les bandes. D'aquesta quantitat, 78.500 euros es repartiran entre totes les societats participants, 11.700 euros sumen els premis per als guanyadors de les cinc categories i, per primer any, la Diputació aportarà 27.000 euros perquè les formacions guanyadores de les seccions Especial i Primera organitzen una actuació, preferentment, a l'estranger.
  Des del matí del dissabte 13 de maig a la vesprada del diumenge s'han repartit un total de quatre sessions que començaran amb la participació de la Secció Primera. Aquest mateix dia, ja en horari vespertí, participaran les bandes de la Secció Segona.
  Com a dada, cal destacar el nombre de persones que mobilitza cada societat, ja que només per als músics que actuen es necessita un important desplegament. Les bandes que concursen a la Secció Especial poden comptar amb un màxim de 110 músics sobre l'escenari, per a les de Primera es contempla un màxim de 90 places; les de Segona, 70 músics; les de Tercera, 50 intèrprets, i les de Quarta han d'estar formades per un màxim de 40 integrants.
  L'Àrea de Cultura de Diputació emet en directe tot el certamen
  El senyal, que estarà conduït des d'un set en directe amb entrevistes i reportatges, s'activarà i podrà ser seguit a través de dispositius mòbils convencionals, Facebook i Twitter –@dipvalencia, @BandesDival–, amb l'etiqueta #certamenbandasdipu.